**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ Ε.Α.Κ.Π.**

**Της Ένωσης Υπαλλήλων Πυροσβεστικού Σώματος Περιφέρειας Ηπείρου**  **Τηλ.:** 6978520351- 6972620039- 6942650036, **Fax:** 2674022211, **web site:** [www.eakp.gr](http://www.eakp.gr/), **email:**eakp1999@gmail.com

 **Ιωάννινα 20 Αυγούστου 2018**

 **Προς : τον Συντονιστή Αποκεντρωμένης**

 **Διοίκησης Ηπείρου – Δυτικής Μακεδονίας**

 **κ. Βασίλειο Μιχελάκη**

**Θέμα: «Συνάντηση με εκπροσώπους των εργαζομένων»**

Κύριε Συντονιστή,

 Την Πέμπτη 23 Αυγούστου και ώρα 10:30 θα πραγματοποιηθεί ένστολη παράσταση διαμαρτυρίας στην έδρα της Περιφερειακής Πυροσβεστικής Διοίκησης στα Ιωάννινα. Τη διαμαρτυρία διοργανώνει η Ενωτική Αγωνιστή Κίνηση Πυροσβεστών Ηπείρου, υλοποιώντας τις αποφάσεις και το ψήφισμα της ετήσιας τακτικής Γενικής Συνέλευσης του σωματείου πυροσβεστών (Ε.Υ.Π.Σ.) Ηπείρου. Πραγματοποιείται με σκοπό την ανάδειξη των σοβαρών προβλημάτων που αντιμετωπίζουν οι πυροσβέστες, το Πυροσβεστικό Σώμα και το δίκτυο πρόληψης και πυρασφάλειας στην περιοχή μας και σε όλη τη χώρα, εξαιτίας των ελλείψεων και της υποχρηματοδότησης που επέβαλαν διαχρονικά όλες οι κυβερνήσεις.

Στην παράσταση διαμαρτυρίας θα συμμετέχουν συνάδελφοι πυροσβέστες, μόνιμοι, 5ετείς και συμβασιούχοι που υπηρετούν στην Ήπειρο, καθώς και συνδικαλιστικοί φορείς της περιφέρειας μας.

**Κατά τη διάρκεια της κινητοποίησης, αντιπροσωπεία προτίθεται να μεταβεί στην Αποκεντρωμένη Διοίκηση Ηπείρου - Δυτικής Μακεδονίας προκειμένου να συναντηθεί μαζί σας**, για να σας επιδώσει το σύνολο των αιτημάτων και των διεκδικήσεων όπως περιλαμβάνονται στο ψήφισμα της Γ.Σ. του σωματείου μας, προκειμένου να προωθηθούν από την πλευρά σας προς την κυβέρνηση. Να πραγματοποιηθεί συζήτηση πάνω στη βάση των σοβαρών προβλημάτων και της επίλυσής τους. Για οποιαδήποτε λεπτομέρεια ή αλλαγή παρακαλούμε πολύ επικοινωνήστε με το 6978520351.

 Κύριε Συντονιστά,

 Με τον αγώνα που δίνουμε διεκδικούμε λύσεις στα προβλήματά μας, από την Πολιτική και Φυσική μας Ηγεσία. Παλεύουμε για να δημιουργηθεί ένας αποτελεσματικός μηχανισμός πυροπροστασίας για την περιοχή μας και όλη τη χώρα, για την προστασία του λαού και του φυσικού μας πλούτου. Να καλυφθούν με επαρκή κρατική χρηματοδότηση οι μεγάλες ελλείψεις του Πυροσβεστικού Σώματος και των υπηρεσιών που εμπλέκονται στην πυρασφάλεια. Να ικανοποιηθούν τα αιτήματα που καλύπτουν πλήρως τις σύγχρονες ανάγκες των πυροσβεστών.

Για να μη ξαναδούμε να χάνονται στις φλόγες και άλλοι συνάνθρωποι και συνάδελφοι μας, να καταστρέφονται και άλλες λαϊκές περιουσίες και χιλιάδες στρέμματα δασικού πλούτου. Οι κίνδυνοι και για την περιοχή μας είναι μεγάλοι και δεν **μπορεί η πυροπροστασία της χώρας, να επαφίεται στην τύχη και στις καιρικές συνθήκες.**

Για την Ε.Α.Κ.Π.

Βλάχος Δημήτρης

*Μέλος του Διοικητικού Συμβουλίου*

*της Πανελλήνιας Ομοσπονδίας Πυροσβεστών (Π.Ο.Ε.Υ.Π.Σ)*

*και**του Διοικητικού Συμβουλίου*

*του Σωματείου Πυροσβεστών Ηπείρου**(Ε.Υ.Π.Σ.Π.Η.)*